
Bevezetés
	Az idősödő társadalmak jelensége ma már jól ismert folyamat, a világ számos országában megfigyelhető, demográfiai, gazdasági, társadalmi következményeit a mindennapi valóság szintjén is megéljük.
Az ENSZ által „hosszú élet forradalmának”[footnoteRef:1] nevezett demográfiai változás már a XX. században elkezdődött, és lényegi gazdasági, társadalmi, kulturális változásokat hozott a világ népessége számára, de elsősorban az európai államokban. [1: „Hosszú élet forradalma” – ENSZ dokumentum, Bécs, 1982 Az első öregedéssel foglalkozó világkonferencián] 

Magyarországon a 65 éves és ennél idősebb népesség aránya 1990 és 2017 között 13 százalékról 19 százalékra növekedett, és az előrejelzések szerint, 2070-re eléri a 29százalékot[footnoteRef:2] [2: Monostori Judit – Gresits Gabriella: Idősödés, in: Demográfiai Portré 2018, KSH, NKI, 127—145o.] 

Míg a demográfiai öregedés, a korstruktúra romlása a maga átütő társadalmi hatásaival kedvezőtlen folyamatot jelent, az életkor meghosszabbodása nagyon is pozitív jelenség.
A születéskor várható élettartam kitolódása és a fejlett társadalmak növekvő átlagéletkora miatt ugyanis egyre nagyobb a valószínűsége annak, hogy egy másodgeneráció úgy nő fel, hogy a felnőtté válásig élnek a nagyszülei.
A családszerkezeti változások és a nők növekvő munkaerőpiaci részvétele szükségszerűvé teszi a külső segítséget a kisgyermekek gondozásában is.[footnoteRef:3] [3: Gyarmati Andrea (2011): Nagyszülők és unokák. Az intergenerációs kapcsolatok jellege és változása, Kapocs X. évf./4] 

Egyre több kutatás sugallja azt az eredményt, hogy az idős népesség inkább nemzetgazdasági erőforrásként, exponenciálisan növekvő fogyasztói szegmensként jelenik meg a családok és az egész társadalom számára[footnoteRef:4] [4: Az 55 évesek és idősebbek Magyarországon, 2018 – összegző tanulmány, Századvég Politikai Iskola Alapítvány, 2018. 1-71 o.] 

De nemcsak pozitív, hanem egyelőre megoldatlan, a mindenkori kormányok számára komoly fejtörést okozó problémával is szembesülhetünk az idősödő társadalom kapcsán. Az öregedési folyamat kezeléséhez minden területnek, tudománynak hozzá kell tennie a maga kimunkált részmegoldásait.

Öregedés és fejlődés harmadik szakasza[footnoteRef:5] [5: Farkas Péter: A szeretet közössége, (L’Harmattan Kiadó, 2014, 87-92 o.)] 

Életünk mintegy negyedét töltjük azzal, hogy felnőtté válunk, és háromnegyedét azzal, hogy öregszünk. Az öregedés valamennyiünket személyesen érint, hiszen mindannyian megöregszünk és valamennyien foglalkozunk idős emberekkel (legalább szüleinkkel, nagyszüleinkkel).
Az emberi idősödés akkor kezdődik, amikor a szervezet felépítő tevékenysége már nem tart lépést a bontással, felhasználással.
Az öregedés nem csupán a képességek hanyatlása, hanem új tulajdonságok keletkezésének folyamata is, amelynek van célja, értelme és tartalma.
Fritz Riemann: Az öregedés művészete című könyvében 10 pontban sorolja fel az öregedés és öregség örömeit. Ezek a következők:
· bölcsebbé válunk,
· edzettebbek leszünk,
· erőnk teljébe jutunk,
· érzelmeink elmélyülnek,
· önmagunkra találhatunk,
· önzetlenebbé válhatunk,
· élvezhetjük a nagyszülőség örömeit,
· a világ kitárul előttünk,
· késztetéseink, törekvéseink tisztultabbak, célzottabbak,
· lelki életünk gazdagodhat.
A nemzetközi politikai és szakmai szervezetek újabban kulcsstratégiaként kezelik az egészségmegőrzést és ennek iránymutató állásfoglalásaként készült el az egészségmegőrzés Ottawai Kartája(egészségfejlesztéssel foglalkozó dokumentum).
Időközben a felhalmozódott tapasztalatok, a tudományos kutatások, a globális és helyi demográfiai változások alapján mindinkább nyilvánvalóvá vált, hogy az idősödés és az időskor kérdései meghatározzák az egyén, a család, a közösség, a gazdaság, a kultúra és ezen belül a társadalmak egészségügyi és szociális biztonságát.
A XX. század kötelező erejű megállapítása: az egészségmegőrzés értékes beruházás és a nemzedékek hosszabb ideig tartó harmonikus együttélésének feltétele. Az idősödéssel felhalmozódó és gyakoribbá váló kockázatok megelőzése, megoldása az egészségben és életminőségben egyaránt szervezett, törvényekkel garantált társadalmi közmegegyezést tesz szükségessé.
Az egészségmegőrzés sikerének négy stratégiai alapfeltétele az egészséges és aktív időskor érdekében a következő:[footnoteRef:6] [6: Iván László: Ne féljünk az öregedéstől, Sub Rosa Kiadó, Bp., 1997.] 

1. az idősödés és időskor egészségét támogató társadalompolitika kiépítése,
1. az idősödés és időskor egészségét segítő és erősítő környezeti feltételek kialakítása,
2. az ilyen irányú közösségi akciók és programok, valamint széleskörű felvilágosítások kibontakoztatása,
3. az idősödő és időskorú emberek személyes részvételének ösztönzése és támogatása saját és közösségi életük minőségfejlesztésében.
Az időskorú népesség demográfiai jellemzőinek vázlata
A demográfiai öregedés az egyik meghatározó szociodemográfiai jelenség a világ fejlettebb régióiban.
A XX. század az úgynevezett első demográfiai átmenet révén teljes fordulatot jelentett a népesség fejlődésében. A fejlett országokban a korábbi magas termékenységű, rövid élettartamú, fiatal korösszetételű népességből történelmileg rövid idő alatt alacsony termékenységű, hosszú élettartamú és idős népesség alakult ki.[footnoteRef:7] [7: Hablicsek László (2001): A népesség öregedése – A holland – magyar összehasonlító vizsgálat margójára, KSH, NKI, Demográfia, 153-178 o.] 

A folyamat közben a népességszám a többszörösére emelkedett.
Magyarországon az első demográfiai átmenet nagyjából egy évszázad alatt zajlott le, a XX. század utolsó negyedéig tartott. Tartama alatt a korábbi 5-6 közötti átlagos gyermekszám, (teljes termékenységi arányszám) 2,0 értékre csökkent. Hasonló mértékű változások jellemzik a halandóságot is. A születéskor várható élettartam a 30 év körüli értékről a század végére 70 évre emelkedett. A csecsemőhalandóság 25 százalékról 2 százalékra mérséklődött. Az ország mai területén mintegy kétszeresére nőtt a népesség száma.
Magyarország mai területén az 1871. évi népszámlálás idején a népesség 5,01 millió főt számlált. Ebből a 0-4 évesek száma 1,84 millió, a 15-64 éveseké 3,03 millió fő volt. A népesség 2,88 százaléka, összesen 144 ezer fő tartozott az idősek, a 65 évesek és annál idősebbek közé. A legidősebbek létszáma pedig elenyésző volt, mindössze 3659, legalább 85 éves embert számláltak 1871-ben.
Közel 130 évvel később, 2000-ben a népesség száma 10,04 millió fő, a 0-4 évesek száma 1,72 millió fő, a 15-64 éveseké 6,86 millió fő. A népesség 14,6 százaléka már betöltötte a 65. életévét.
1871-ben a népesség átlagos kora 25,5 év volt, míg az ezredfordulón az átlagpolgár 38,7 éves volt.[footnoteRef:8]   [8: Hablicsek id. mű] 

Magyarországon a 65 éves és ennél idősebb népesség aránya 1990 és 2017 között 13 százalékról 19 százalékra növekedett, de az előrejelzések szerint 2070-re eléri a 29 százalékot.[footnoteRef:9] [9: Monostori – Gresits id. mű] 

1. ábra: A népesség száma nem és életkor szerint (Forrás: Mikocenzus 2016, KSH)
Az utóbbi évtizedekben az idősek belső korösszetétele is megváltozott. Növekedett a 80 éves és a felettiek, azaz a nagyon idősek aránya és száma. Míg 1990-ben 260 ezer, 2016-ban már 412 ezer ilyen korú lakost számláltak.
A férfiak és nők eltérő halandósági mutatói miatt az idősek körében magasabb a nők aránya. Minél idősebb korosztályról beszélünk, annál nagyobb az arányeltolódás. Míg a 65 és annál idősebbek 57 százaléka, a 85 éves és idősebb népességnek már 73 százaléka nő.
A meghosszabbodott várható élettartam együtt jár azzal, hogy az időskor alsó határa több szempontból is későbbi életkorra tolódik el.
Egyfelől kitolódik a középkorúság határa mind az érintettek, mind a társadalom egésze szerint, 60-65 évre. Az European Social Survey (ESS) eredményei szerint a 60-64 éves korcsoporthoz tartozók egyik fele középkorúnak, a másik fele viszont időskorúnak tartja magát. És a középkorú idősek (, azaz 65-69 évesek) között is egyharmad azok aránya, akik középkorúnak tartják magukat, de döntő többségben egy idős önpercepcióról van szó. Ahogy csak 70 felett beszélhetünk időskori tudattal rendelkező népességről.[footnoteRef:10] [10: European Social Survey (ESS) 2008 – as felvétele] 

2016-ban a férfiak 65 éves korban egészségben várható élettartama 6,7, a nőké 6,4 év volt.[footnoteRef:11] [11: Monostori – Gresits id. mű] 

Mivel a nők átlagosan hosszabb ideig élnek, mint a férfiak, és az egészségben várható élettartamukban nincs lényeges különbség, a nők a férfiakénál hosszabb betegségben töltött időszakra számíthatnak.
A 2016. évi mikrocenzus idején a magánháztartásban élő 65 éves és idősebb népesség 31 százaléka élt egyedül. Az egyedül élők aránya a nők körében magasabb, és az életkor előbbre haladásával arányuk növekszik.
Az egyszemélyes háztartásokban élők körében egyre nagyobb az elváltak aránya, ami azt jelenti, hogy napjainkban a párkapcsolatok törékenyebbé válása is egyre jelentősebb szerepet játszik abban, hogy az idős generációk nagy csoportjai egyedül maradnak. 1990-ben a 65 éves és idősebb egyedülálló férfiak 17 százaléka, 2016-ban pedig már 27 százaléka volt elvált. A nőknél ugyanazon időszak alatt a mutató értéke 9 százalékról 16 százalékra emelkedett.
2016-ban az idősek 43 százaléka élt két fős háztartásban, partnerével együtt. A férfiak körében minden korcsoportban sokkal gyakoribb az ilyen családszerkezet, mint a nőknél.



	 
	1980
	1990
	2001
	2011
	2016

	Férfi 

	Idős korcsoportok
	n
	%
	n
	%
	n
	%
	n
	%
	n
	%

	60–64
	170481
	3,3
	259856
	5,2
	229703
	4,7
	293440
	6,2
	254 486
	5,2

	65–69
	238087
	4,6
	221183
	4,4
	202442
	4,2
	221918
	4,7
	329 838
	6,7

	70–74
	172785
	3,3
	106513
	2,1
	168654
	3,5
	162896
	3,5
	183 260
	3,7

	75–79
	106475
	2,1
	117075
	2,3
	118653
	2,4
	115657
	2,5
	124 593
	2,5

	80–84
	50488
	1
	57685
	1,2
	49520
	1
	73546
	1,6
	75 881
	1,5

	85-
	19458
	0,4
	25008
	0,5
	35713
	0,7
	43539
	0,9
	47 688
	1

	Férfi összesen
	5.188.709
	100
	4.984.904
	100
	4.850.650
	100
	4.718.479
	100
	4.677.542
	100

	Nő 

	60–64
	210205
	3,8
	326068
	6
	305606
	5,7
	360551
	6,9
	338 216
	5,4

	65–69
	309285
	5,6
	308485
	5,7
	287855
	5,4
	301053
	5,8
	273 781
	7,1

	70–74
	243452
	4,4
	161269
	3
	268693
	5
	260948
	5
	338 216
	3,9

	75–79
	168194
	3
	199509
	3,7
	220170
	4,1
	215416
	4,1
	235 089
	2,7

	80–84
	95868
	1,7
	114744
	2,1
	104704
	2
	160669
	3,1
	159 816
	1,6

	85-
	45354
	0,8
	62451
	1,2
	89846
	1,7
	121478
	2,3
	128 474
	1

	Nő összesen
	5520754
	100
	5389919
	100
	5347665
	100
	5219149
	100
	5 126 295
	100

	Nő+Férfi együtt

	60-64
	380686
	3,6
	585924
	5,6
	535309
	5,2
	653991
	6,6
	729 683
	7,4

	65-69
	547372
	5,1
	529668
	5,1
	490297
	4,8
	522971
	5,3
	592 702
	6

	70-74
	416237
	3,9
	267782
	2,6
	437347
	4,3
	423844
	4,3
	457 041
	4,7

	75-79
	274669
	2,6
	316584
	3,1
	338823
	3,3
	331073
	3,3
	359 682
	3,7

	80-84
	146356
	1,4
	172429
	1,7
	154224
	1,5
	234215
	2,4
	235 697
	2,4

	85-
	64812
	0,6
	87459
	0,8
	125559
	1,2
	165017
	1,7
	176 162
	1,8

	Ország összesen
	10709463
	 100
	10374823
	 100
	10198315
	 100
	9937628
	 100
	9 803 837
	100


1. táblázat: A 60+ népesség korcsoport szerinti bontásban (Forrás: Az 55 évesek és idősebbek Magyarországon 2018 – Századvég összegző tanulmány)
Időskor és életminőség
2014-ben az Európai lakossági egészségfelmérésre második alkalommal került sor Magyarországon.[footnoteRef:12] [12: Boros Julianna: Egészség időskorban, in. Ezüstkor korosodás és társadalom, Konferenciakötet, KSH, 2017 – szerk. Giczi Johanna, 35-51 o.] 

Az eredmények alapján elmondható, hogy annak ellenére, hogy a születéskor várható élettartam folyamatosan nő hazánkban, a lakosság egészségi mutatói még mindig kedvezőtlen képet rajzolnak ki. Az idősek jelentős része valamilyen krónikus betegségben szenved, emiatt gyakran veszik igénybe az egészségügyi intézmények különböző szintű ellátásait, de még így is maradnak kielégítetlen szükségletek.
Az egészségmagatartást illetően is nagyobb tudatosságra lenne szükség: a többi korcsoporttal összehasonlítva a táplálkozási szokások viszonylag egészségesnek mondhatók, de a fizikai inaktivitás miatt az elhízás rendkívül gyakori. Az alkoholfogyasztás az idős férfiaknál okoz problémát, és bár a dohányzás az idősebb korosztályokban alacsonyabb gyakoriságú, mint a fiataloknál, időbeli összehasonlítások alapján úgy látszik, az idősek körében növekszik a gyakoriság.
A hazai kutatások azt mutatják, hogy az idősek számára az egészséggel összefüggő életminőség legfontosabb elemei a következők: az egészség megléte (és a betegség, a fájdalom hiánya), a családhoz tartozás (szemben a magányossággal), mások segítése (és segítség kapása másoktól), a szeretet az emberi kapcsolatok minősége, beszélgetés másokkal, valamint a belső és külső békesség megléte.[footnoteRef:13] [13: Füzesy Zsuzsanna – Törőcsik Márta – Lampek Kinga (2013): Az időskor egészségszociológiája: Tények és trendek, in: Kállai I. – Kaszás B. – Tringer L. (szerk.): Az időskor egészség pszichológiája, Medicina, 68-83 o.] 

A Hungarostudy 2002-es országos reprezentatív vizsgálata alapján a 65 évesnél idősebbek minden életminőség mutatóban lényegesen rosszabb állapotban vannak, mint a 65 év alattiak.[footnoteRef:14] [14: Kovács Mónika Erika – Jeszenszky Zita:: Időskor és életminőség, in: Kopp M. – Kovács M. (szerk.): A magyar népesség életminősége az ezredfordulón. Semmelweis kiadó, 20-23 o.] 

Az idős férfiak több mint 5 százaléka, a nők mintegy 10 százléka a jóllét teljes hiányáról számolt be. A három legfontosabbnak ítélt, a rosszabb általános jóllétet előre jelző tényező, az idősek esetében a vitális kimerültség, a rossznak ítélt egészségi állapot és a munkaerő-csökkenés. Védő tényezőnek minősül körükben a problémacentrikus megküzdés, az életcélok és a társas támogatás megléte.
Rizikófaktornak bizonyulnak viszont a depresszív és szorongásos tünetek, a diszfunkcionális attitűdök, a női nemhez való tartozás, a fájdalomtünetek és a negatív életesemények.
A magyar idősek egészségi állapota, illetve állapotuk szubjektív megítélése európai viszonylatban negatív képet mutat: a 65 év felettiek 18 százaléka rossznak, 10 százaléka pedig nagyon rossznak ítéli egészségi állapotát.[footnoteRef:15] [15: Monostori - Gresits id. mű] 

Általános jelenség, hogy a nők a férfiakhoz képest magasabb arányban számolnak be rossz egészségi állapotról.
A megélt és tényleges egészség szempontjából a mentális betegségek megléte a kulcstényező. A súlyos depresszió fennállásának valószínűsége a 80 felettiek körében a legmagasabb (24%), és további 19 százaléknak vannak depresszív tünetei. A 65 év felettiek esetében a nők nagyobb arányban élnek együtt ezzel a problémával.
A párkapcsolatok megléte komoly védelmi faktor a depresszióval szemben, a súlyos depressziósok aránya a párkapcsolatban élőknél a legalacsonyabb (5%).
Iskolai végzettség szempontjából előfordulása a legfeljebb 8 általános iskolai végzettséggel rendelkezők körében a legmagasabb (12%), míg a felsőfokú végzettségűek körében a legalacsonyabb (2%).
Az egészségügyi ellátásban ma még nem tudatosodott eléggé, hogy a saját magunkról és másokról alkotott nézeteink, az emberi természetről formált képünk alapvetően hiányos.[footnoteRef:16] [16: Füzessy – Törőcsik – Lampert id. mű] 

Az életminőség növelését szolgáló beavatkozások már egyre inkább figyelembe veszik, hogy az emberek négydimenziós lények.
A fizikai vagy testi-gazdasági dimenzió jelenti a fennmaradást, az életet.
A mentális vagy értelmi dimenzióban történik a tanulás, a fejlődés, a növekedés.
A társadalmi dimenzió az érzelmekért, a szeretésért, az emberi kapcsolatokért „felelős”.
A spirituális vagy lelki dimenzió az értelmes cél és szolgálat szolgálója, hogy mindannyian „nyomot” hagyhassunk a világban.
Amikor az embereket teljes személyiségként kezelik, akkor azok önként nyújtják kreativitásuk és erőfeszítésük legjavát, és vállalnak felelősséget magukért és másokért, azaz cselekednek a megfelelő módon.[footnoteRef:17] [17: Steven R. Covey: A kiemelkedően sikeres ember 7 szokása, Bagolyvár Kiadó, 2010.] 

Egy-egy területet kiszakítva, és csak arra fókuszálva, a rövidtávú eredményeken kívül mást nem lehet elérni. Az sem kevés, de hosszú távon nem fenntartható és nem szolgálja sem a teljes személyiséget, sem az egyén életminőségét, egészségét.
   
A nemzedékek kapcsolattípusa nagymértékben függ a népességközösség integritásától vagy dezintegritásától.[footnoteRef:18] [18: Farkas P. id. mű] 

Az időskori magány vizsgálatai azt mutatják, hogy nem az idősek húzódnak el saját hibájuk révén a közösségi életből, hanem kirekesztik őket.[footnoteRef:19] [19: Kovács Mónika Erika – Jeszenszky Zita: Időskor és életminőség, in: Kovács M. E. – Kopp M. (szerk. 2002): A magyar népesség életminősége az ezredfordulón, Semmelweis kiadó, 20-23] 

Mi fontosabb a testi-lelki béke és biztonság, vagy a ráerőltetett szerepek terheinek sokasága?
Az önként vállalt és önismerettel fejlesztett élet a folyamatosság és a valahová, valakihez tartozás biztos tudata.
Idősek a társadalomban
A nemzedékek együttélése a 60-as években meginduló és a 70-es években felgyorsuló területi-társadalmi mobilitással elvesztette korábbi jelentőségét. Az idősemberek az ezredfordulón egyre inkább „magukban” élnek, és a nemzedékek együttélése is sok helyen inkább kényszerhelyzet, mint választás eredménye.[footnoteRef:20] [20: Farkas P. id. mű] 

Az idős ember szerepe mind a családon belül, mind a társadalomban csökkent a rendszerváltozás után.
A 90-es évek társadalma már az újfajta tudás befogadására alkalmas fiatal korosztályra épített.
A munkaképes idősebb generáció tagjait -, különösen a munkanélküliség erőteljes növekedésének időszakában – sokszor kényszernyugdíjazták.
Miközben a biológiai öregedés egyre későbbi életkorra tolódik ki, az „életkor értékének devalválódása” miatt a társadalmi öregedés egyre korábbi életszakaszban kezdődött.
Az idősek társadalmi szerepének csökkenése meghatározta világlátásukat és jövőképüket is. Bár jövedelmi helyzetük az országos átlaghoz képest megfelelőnek mondható, jövedelmük szubjektív megítélésében (és jövőbeni kilátásaikban) inkább pesszimizmus nyilvánul meg. Ugyanakkor az idősek körében kisebb arányú a szegénység, mint pl. a többgyermekesek körében. Relatív helyzetük a rendszerváltozás óta javult. [footnoteRef:21] [21: Giczy Johanna (szerk. 2017): Ezüstkor: Korosodás és társadalom, KSH Konferenciakötet] 

Az időskorúak összetétele rendkívül heterogén. Ez a korosztály a különböző életutat bejárt, különböző életszínvonallal, életszemlélettel, jövedelmi és vagyoni helyzettel rendelkező embereket foglalja magában.
A „harmadik kor” elérése mégsem csupán egy biológiai és pszichológiai határkő, hanem egy újfajta életszakasz kezdete is a maga örömeivel és nehézségeivel.
Család- és háztartásstruktúra
Az időskorúak helyzetének megismerésekor kiemelt figyelmet kell fordítani arra, hogy a korosodó emberek az életkor előrehaladtával milyen összetételű háztartásokban élnek, mennyire számíthatnak családjaikra, hiányukban – egyedül élve – más személyek segítségére.
Magyarországon a 4,2 millió háztartás 42 százalékában élnek idős emberek és minden negyedik háztartás csak időskorú személyekből áll. Az egyszemélyes, csak idős személyekből álló háztartások száma, 2016-ban közelíti a 700 ezret és ezen belül közel 100 ezer az olyan háztartás, ahol 80 év feletti ember él egyedül, így segítség igénybevétele esetén ők nagy valószínűséggel háztartáson kívüli személyekre, hozzátartozókra, a szociális ellátórendszerre és a civil szervezetekre szorulnak (KSH 2016).
A 65 év feletti időskorosztály tagjainak, 43 százaléka házas, 41 százaléka özvegy, 12,5 százaléka elvált, 3,5 százaléka hajadon, nőtlen. A csoport egészét leíró adatok mögött markáns különbségek vannak a nők és a férfiak, valamint a szűkebb életkori csoport között is. Amíg az idős férfiak 70 százaléka él házasságban, és csak 10 százaléka  özvegy, addig a 65 év feletti nők 32 százaléka házas és 54 százaléka özvegy.
Az idősek társas kapcsolatairól fontos adat, hogy a személyes problémák kezelésében az ELEF (Európai Lakossági Egészségfelmérés) 2014 kutatás adatai szerint a megkérdezettek 90 százaléka számíthat legalább egy-két személy segítségére, ami kompenzálhatja az egyedül élés nehézségeit.
Az idősek egyik fontos feladata lehet az unokákról való gondoskodás. 2016-ban az 55-79 év közötti korosztály háromnegyedének volt unokája. A nagyszülők több mint kétharmada - a nők és a férfiak közel azonos arányban - részt vett az unokák ellátásában, felügyeletében.[footnoteRef:22] [22: Monostori – Gresits id. mű] 


[image: ]
2. táblázat: Az unokák ellátásában, felügyeletében résztvevő 55-79 év közötti korcsoportok aránya 2016-ban (Forrás: Monostori J., Gresits G.: Idősödés. In: Demográfiai Portré 2018, KSH NKI, 137. o.)
Az 55 és 69 év közötti idősödő lakosság külső segítségre való rászorultsága esetén a gyermekeivel való összeköltözést tartja a legkevésbé kívánatos megoldásnak (5%), 30 százaléka elképzelhetőnek tartja, hogy ebben az esetben szakszerű gondoskodást nyújtó otthonban gondoskodjanak róla, míg 61 százaléka saját otthonában szeretne maradni.
Iskolai végzettség
Az idősebb korosztály élete során elért legnagyobb iskolai végzettsége lényegesen alacsonyabb a mai közép és fiatal korosztály végzettségéhez képest, és ez elsősorban a 75 év feletti népesség alacsonyabb iskolázottságának következménye.[footnoteRef:23] [23: Lampek Katalin: Az időskor szociológiai kérdései, in: Székely M – Hazafi K. (szerk.): Gerontolóliga, 2015] 

Az idősek közel fele legfeljebb a mai nyolc általánosnak megfelelő végzettségű, ezen belül arányuk a 65-74 évesnél közel 30 százaléka, a 75 évesnél idősebbek között pedig már 60 százalék. Szakmunkás-bizonyítvánnyal minden ötödik idős rendelkezik, a „fiatalabb” idősek közül minden negyedik, az „idősebb” idősek közül minden nyolcadik.
Az előzőekből következően a magasabb iskolai végzettség a 65-75 éves korosztályt jellemzi inkább, minden negyedik személy érettségizett és minden hetedik főiskolai, vagy egyetemi diplomával rendelkezik. A legidősebbek között 15 százalék az érettségizettek és 8 százalék a felsőfokú végzettségűek aránya.
A nemek közti különbségek számottevőek a 65 év feletti korosztályban, különösen a legalacsonyabb és a legmagasabb iskolai végzettség tekintetében: legfeljebb nyolc osztályt végzett a férfiak 31 százaléka, a nők 54 százaléka, a szakmunkás bizonyítvánnyal rendelkező férfiak aránya gyakorlatilag megegyezik, 22-23 százalék, a felsőfokú végzettséggel rendelkezők 12 százalékos arányán belül pedig a férfiak részesedése 18 százalék, a nőké 9 százalék.
Nyugdíjazás, gazdasági aktivitás
Az idősödés folyamatában kiemelt jelentősége van a gazdasági aktivitás megszűnésének, mivel legtöbben a nyugdíjba vonulást tekintik az öregség kezdetének, és gyakran ez kapcsolódik össze a passzivitás kezdetével, az egészségi állapot romlásának erősödésével.[footnoteRef:24] [24: Lampek K.  id.  mű] 

Az idős emberek a korábbi évszázadokban teljesítőképességük csökkenésének függvényében fokozatosan szakadtak ki a jövedelmet biztosító munkából.
Több évtizede a nyugdíjazás azonban inkább pillanatszerű esemény az ember életében, egy csapásra megszüntetve a jövedelmező munkavégzést, lecsökkentve a rendelkezésre álló havi jövedelmet, szűkítve a tevékenységi lehetőségeket és az emberi kapcsolatok körét, vagyis összességében hirtelen rövid idő alatt bekövetkező, jelentős szerepváltozásokat eredményező eseménnyé válhat.
E változás nem csak azért érdemel figyelmet, mert egyre többen érik meg a nyugdíjazást, hanem azért is, mert egyre hosszabb időtartamot töltenek el nyugdíjasként, és egyáltalán nem lényegtelen, hogy azt milyen életminőségben teszik.[footnoteRef:25] [25: Századvég – Összegző tanulmány 2018, id. mű] 

Magyarországon az idősödő nemzedékek foglalkoztatási aránya európai összehasonlításban különösen alacsony. Az EU-ban az 55-64 éves férfiak átlagosan 60 százaléka volt foglalkoztatott státuszú, hazánkban 2015-ben ennek a fele. Az 55-64 éves nők foglalkoztatási rátája is 10 százalékponttal elmaradt az uniós 45 százaléktól 2015-ben. 66 éves kor felett ugyanekkor a népesség mindössze 3,5 százaléka volt foglalkoztatott, 96 százalék már nyugdíjas.[footnoteRef:26] [26: Vén Európa – X. 1., az idősek világnapja, Statisztikai Tükör 2015/69.] 

Bár az idősek munkaerőpiacról való kiszorulása nyilvánvaló azok számára, akiknek munkaerőpiaci jelenléte megmarad, a munkavállalás pozitív módon befolyásolja az idősebb korosztály aktivitását, hasznosság érzését, önbecsülését, és ezen keresztül az életminőségét.
Az öregség a mi jövőnk - Az idősek helyzete a pandémia után
A Pápai Életvédő Akadémia dokumentuma (részlet)
Újra kell tervezni bolygónk egészére nézve a fejlődés modelljét. Az emberiség tanító mesterének útját javasoljuk a pandémia utáni világnak, azoknak az embereknek, akik értéket és reményt keresnek életük számára. A fertőzésben elhunytak jelentős része az idősek közül került ki. A társadalom számos esetben magára hagyta az időseket. Új paradigmára van szükség, amely lehetővé teszi, hogy a társadalom másként gondolkodjék az idősekről.
2050-ben több mint kétmilliárd 60 éven felüli ember él majd a Földön (ENSZ WHO adatai)
Az évek gazdagsága olyan kincs, amit érvényre kell juttatnunk és meg kell óvnunk.
Az idős emberek a családban kaphatnak megfelelő és szerető gondoskodást. Ha elszigeteljük az idős embereket, akkor a fiatalokat is megfosztjuk attól a kapcsolattól, ami gyökereihez fűzi őket és megadhatja azt a bölcsességet, amit az ifjúság magától nem érhet el.
A családok és a szociális intézmények szorosabb együttműködésére van szükség, hogy egymást kiegészítsék az idősek gondozásában. Ezen túl a közösségek szolidáris hálózatára is szükség van.
Az idősek az életről tanítanak, hiszen az öregség lelki távlatot is jelent.
Kulturális szemléletváltásra van szükség.
Összefoglalás
Az idősek számbeli és aránybeli növekedése a népességen belül – a szükségszerűen megjelenő problémák mellett – új jelenségekkel is társul.
Az idős népesség nem alkot homogén csoportot egyetlen társadalmon, kultúrán belül sem. Éppen ezért megközelítése nem lehet egységes, mivel jelen helyzetük és jövőképük is jelentősen eltérő.
Az idősek szemlélete, életfelfogása, a teljes élet megélése iránti igényük megőrzése más gondolkodási módokat és stratégiákat kíván meg a társadalom nem idős tagjaitól, illetve az idősekkel foglalkozó intézményektől is. Az autonómia, a partnerség, a tisztelet és a minőségi szolgáltatások iránti igény egyre hangsúlyosabbá válik e növekvő demográfiai csoportban, előbb–utóbb kikényszerítve a társadalom magatartásváltozását az idősekkel szemben.
Fontos, hogy az életkor meghosszabbodásából adódó következmények ne problémaként, hanem kihívásként definiálódjanak. Társadalmi, közösségi és egyéni feladatot ad  és felelősségvállalás eredménye lehet, hogy az életkor előrehaladása ne a veszteségek halmozódását jelentse, hanem esélyeket az alkalmazkodásra, változásra, esélyeket új élmények és örömforrások megtalálására.

